Bjørn Westh (S), 1997-11-25:
Forespørgslen er stillet til både erhvervsministeren og mig, og vi har aftalt indbyrdes, at jeg svarer i første omgang.
Det er regeringens målsætning at søge at give mulighed for større dynamik og større konkurrencedygtighed i danske havne med det sigte at fremme søtransporten som led i opprioriteringen af de miljørigtige transportformer.
Forholdet er imidlertid det, at selv om målsætningen for så vidt er indlysende nok og kan vinde gehør hos alle berørte parter, så er det vanskeligere at få udmøntet denne målsætning, herunder at få opstillet de konkrete midler hertil.
Regeringen har allerede foretaget en række konkrete initiativer til at fremme nærskibsfarten.
Regeringen fremlagde således i december 1996 sin strategi for at fremme nærskibsfarten i handlingsplanen »Nærskibsfart. Transport fra Dør til Dør«.
Formålet med regeringens indsats er at fremme rederiernes udvikling af en mere effektiv og fleksibel nærskibsfart, som er en del af det multimodale transportkoncept, som det hedder på nudansk, der bringer godset hele vejen fra dør til dør.
Det vil forbedre nærskibsfartens service over for transportkøberne.
Derfor har Søfartsstyrelsen iværksat et samarbejde mellem rederier, små og mellemstore transportvirksomheder samt jernbaner og havne, som skal sætte skub i udviklingen af dør til dør-transportløsninger, hvor nærskibsfarten inddrages. Samarbejdet har foreløbig resulteret i en almennyttig udviklingskontrakt for udvikling af nærskiftsfarten.
Dette nås ved at udvikle værktøjer på områder som markedsanalyse, markedsføring, samarbejde, finansiering og uddannelse.
Arbejdet sigter også på - ved design- og teknologiudvikling af såvel skibe som havnefaciliteter - markant at forbedre fleksibilitet og effektivitet i lasthåndtering i dør til dør-kæden.
Projektet forventes afsluttet i 1999.
Målet med udviklingskontrakten er at etablere et operationelt grundlag for opstilling af dør til dør-transportkæder med inddragelse af nærskibsfarten.
Projektet har desuden til formål at reducere belastningen af det ydre miljø.
Hvad angår havnenes rolle og regeringens planer for havnenes fremtidige opgaver vil jeg dels berøre de drøftelser, der i de senere måneder har været blandt de berørte aktører i bred forstand, dels nævne, hvorledes vi kan være i samspil med og helst også på forkant med den kommende tids udvikling i EU.
Afslutningsvis skal jeg redegøre for, hvad jeg mener, vi skal foretage os. Som bekendt har nogle havnechefer her i sommer udsendt to papirer, nemlig et idékatalog til udvikling af havnene i 1997 og et debatoplæg til strategisk udvikling af havnene i 1997.
Formålet med publikationerne er ifølge havnecheferne at starte en debat om, hvorledes havnene selv vurderer, hvad der kan og bør gøres for at udvikle havnene.
Havnecheferne har heri bl.a. fremlagt synspunkter om nye organisationsformer og styreformer for havnene til styrkelse af havnenes professionelle ledelseskompetance, mulighed for udvidelse af havnevirksomhedernes område og en mere nuanceret holdning til støtte til havneprojektet i Det Transeuropæiske Netværk TEN, der som bekendt er en koordinerende indsats for at forbedre den europæiske transportinfrastruktur.
Sommerens diskussion har vist, at de seks havnechefers provokation, om man så må sige, virkede.
Debatoplægget har givet anledning til en lang række håndfaste kommentarer bl.a. fra Havnevirksomhedernes Samarbejdsudvalg.
Således har Havnevirksomhedernes Samarbejdsudvalg bl.a. peget på, at det private erhvervsliv bør inddrages i eventuelle nye styre- og organisationsformer, at havnenes fremtidige virksomhedsområde skal begrænses til etablering og vedligeholdelse af infrastrukturen, dvs. moler, kajer, jernbanespor, uddybning, oprensninger og den slags, mens etablering og vedligeholdelse af det, man kalder suprastrukturen, dvs. kraner, pakhuse, kontorbygninger o.lign., i hvert fald på sigt skal forestås af det private erhvervsliv, og at statshavnene bør udskilles fra staten og underkastes samme driftsbetingelser, som er gældende for de kommercielt styrede havne. Endelig har Sammenslutningen af Danske Havne tilkendegivet ønsket om, at havnene kommer på den politiske dagsorden, og i denne forbindelse bl.a. peget på behovet for en ændring af trafikhavneloven med sigte på smidiggørelse af havnenes rammebetingelser, således at havnene og søtransporten kan udvikles.
Der bør ifølge Havnesammenslutningen ske fremme af kombinerede transportformer, selektiv infrastruktur og udbygning samt en gradvis omlægning af skatte- og afgiftsstruktur med henblik på, at transport skal betale de totale samfundsmæssige omkostninger, så der på sigt kan blive lige konkurrencevilkår for søtransport og andre transportformer.
Havnesammenslutningen nævner desuden tanker om en miljøbonus til søtransporten i lighed med miljøstøtteordningen til banetransporten, samt at et udvalg udarbejder en handlingsplan om fremme af miljømæssigt bæredygtig transportudvikling.
Også EU har målsætninger om fremme af bane- og søtransport med henblik på at aflaste den stigende tunge vejtransport.
Udviklingen af det transeuropæiske transportnet for havne og søtransport er et af de tiltag, der skal være med til at placere søtransporten og dermed de europæiske havne i den fremtidige transportpolitik.
Det er også af afgørende betydning for udviklingen af en multimodal transportkæde.
Europakommissionen arbejder i øjeblikket på en grønbog om havnenes rolle i EU's transportpolitik.
Grønbogen forventes at indeholde en beskrivelse af forskellige aspekter om de europæiske havne, bl.a. om havnenes rolle i den multimodale transportkæde, takstsystemer i havnene, finansiering af havneinfrastruktur og de private havnevirksomheders rolle.
Endvidere vil grønbogen indeholde emner som sikkerhed og miljø.
Og formålet med grønbogen er at starte en drøftelse om havnesektoren med sigte på at forbedre havnesektorens konkurrenceevne.
Som jeg indledningsvis sagde, er regeringen meget enig i de citerede tilkendegivelser om at fremme havnenes udvikling og dermed fremme søtransporten som led i en opprioritering af de miljørigtige transportformer.
Og dette sigter dels mod at fremme søtransporten i EU-sammenhæng, dels i relation til Baltikum, hvor vi gerne vil have udlagt det, vi kalder den blå motorvej.
Den offentlige debat viser, at alle berørte havneaktører er klar over, at de selv skal medvirke og medvirke positivt, hvis vi skal være operative, når det drejer sig om havnenes fremtidige muligheder.
Og jeg kan sige, at Trafikministeriet vil gøre sit til at fremme en sådan fælles indsats.
Af principielle spørgsmål vil jeg her fremhæve følgende: Skal det lykkes at fremhæve havnenes og søtransportens rolle i konkurrencen med andre transportformer, må forbedringer af havnene ikke føre til forringelser af andre transportformer.
Derfor må vi i EU søge mod, at hver enkelt transportform på sigt skal betale de totale omkostninger, der er forbundet med transportformen
Da det forlyder, at Europa-Kommissionens grønbog om havne, som forventes at komme i begyndelsen af det nye år, vil pege på, at EU's midlertidige infrastrukturudbygning
fremover vil være mere begrænset,
er det vigtigt at få de tændmidler til havneprojekterne, som jeg før omtalte, anvendt på den mest konkurrencerigtige måde efter regler fastsat af medlemslandene.
Dernæst: Den miljøvenlige multimodel for nærskibsfart kan kun vinde frem, hvis den klarer sig godt i konkurrencen,
og det er transportens iværksættere, dvs. rederne, havnene, jernbanerne og vognmændene, der skal udvikle og sælge produktet til transportkøberne. Og endelig: Da der såvel i dag som tidligere har lydt flere opfordringer til mig om at nedsætte et udvalg med det brede sigte at undersøge mulighederne for øget dynamik og større konkurrencedygtighed i de danske havne, kan jeg her sige, at jeg gerne vil nedsætte et sådant udvalg.
Og hvis debatten i dag ikke siger noget andet, har jeg til hensigt at nedsætte et udvalg bestående af de berørte myndigheder, havnene og private havnevirksomheder m.v. til vurdering af alle relevante spørgsmål vedrørende smidiggørelsen af rammebetingelserne for havnene under hensyntagen til samspillet med de private aktører i havnene, og jeg håber, at et sådant udvalgsarbejde kan foregå forholdsvis hurtigt.
Forhandling: